**KTHIM PËRGJIGJE NR. 12 (29.12.2022- 9.01.2023)**

**Informacion mbi kriteret e emërimit të stafit administrativ në Shkollën e Magjistraturës**

I nderuar z. \*\*\*\*\*\*,

Në përgjigje të kërkesës për informacion, përcjellë pranë nesh në rrugë elektronike më datë 29.12.2022, mbi informacionin e kërkuar mbi tre çështje të vlerësuara të rëndësishme nga ana juaj, ju vendosim në dijeni si vijon:

Procedura konkurrimit dhe rekrutimit të stafit pedagogjik në Sh.M është si vijon:

A. Një prokuror ose gjyqtar mund të emërohet pedagog i brendshëm në Shkollën e Magjistraturës, pas një procedure konkurrimi transparente, të mbështetur në meritë, që normohet nga nenet 264 dhe 265 të ligjit nr. 115/2016 “Për organet e qeverisjes së sistemit të drejtësisë”. Procedura përfshin dy mundësi :

i. të mbajë statusin e prokurorit/gjyqtarit: në këtë rast ai komandohet si pedagog i Shkollës me afat, për një periudhë deri në 5-vjet. Pas përfundimit të kësaj periudhe, ai rikthehet në detyrën e prokurorit ose gjyqtarit. Periudha e shërbimit në shkollë, i njihet si periudhë vjetërsie shërbimi si prokuror/gjyqtar;

ii. të mos e mbajë statusin e prokurorit/gjyqtarit; në këtë rast, nëse shpallet fitues, prokurori/gjyqtari emërohet pedagog i brendshëm pa afat.

Prokurorët ose gjyqtarët në detyrë, mund të aktivizohen edhe si pedagogë të jashtëm në Shkollën e Magjistraturës.

Organi i emërtesës së pedagogëve të Shkollës, të brendshëm ose të jashtëm, është Këshilli Drejtues i Shkollës së Magjistraturës.

Kushtetuta dhe ligjet nuk kanë parashikuar pengesa që një prokuror ose gjyqtar i nënshtruar procesit të vetting-ut të emërohet pedagog i brendshëm i Shkollës, apo të jetë ekspert apo lektor në Shkollë, edhe ngaqë, sipas nenit 285, pika 2, të ligjit Nr. 115/2016 “Për organet e qeverisjes së sistemit të drejtësisë”, Drejtori dhe pedagogët e brendshëm të Shkollës së Magjistraturës qëndrojnë në detyrë, përveç rasteve kur nuk kalojnë me sukses procesin e rivlerësimit ose largohen nga detyra bazuar në shkaqe te tjera të ligjshme. Pra ato janë subjekt të rivlerësimit.

Në këtë procedurë ligjore janë emëruar dy pedagogë të Shkollës së Magjistraturës, përkatësisht në vitet 2018 dhe 2021.

Në rastin kur prokurori/gjyqtari konkurron për t’u emëruar si pedagog i brendshëm, pa afat kohor shërbimi sipas pikës (ii), dorëheqja nga detyra që kryen është kusht i detyrueshëm. Përndryshe, në rast se ruan statusin e prokurorit/gjyqtarit, ai vetëm mund të komandohet në detyrën e pedagogut, por me afat 5-vjeçar (shih pikën (i).

Shkolla e Magjistraturës ka zbatuar me saktësi dispozitat ligjore të cituara më lartë, rregulloren e saj, dhe do të jetë përherë respektuese e kuadrit ligjor e Kushtetues të vendit.

 Duke Ju falënderuar për mirëkuptimin,

Erik VEIZI

Koordinator për të Drejtën e Informimit.